《舟中怀纪小痴》
清代·李维寅

幽人耽朝眠，楫师惜清晓。轻风帆艖䒀，遥村挂参昴。

冥濛衣上云，罨蔼烟中筱。延缘度溪湾，闶爽见晴昊。

春波鱼尾莘，旭日雉鸣鷕。眷兹物华妍，怅彼知音杳。

抱琴期不来，深杯为谁倒。

作者简介：顺天大兴人，字春旭。乾隆三十九年举人，历任广西义宁知县、左州知州、龙州厅同知，为官廉洁。工诗。卒年五十一。有《廉馀诗集》。